S-16/2007

Mál þetta, sem þingfest var þann 15. febrúar sl. og dómtekið 19. september sl., var höfðað með ákæru lögreglustjórans á Hvolsvelli, dagsettri 29. desember 2006, á hendur H-kk-þgf Æ-kk-þgf H-kk-þgf, kt. 000000-0000, Lækjarbraut 7, Hellu,

„I. fyrir þjófnað, með því að hafa snemma morguns sunnudaginn 17. september 2005 brotist inn í verslunarhúsnæði við Landvegamót og stolið þaðan tóbaki af eftirfarandi gerðum:

- Salem, 25 pakkar

- Salem Menthol White Box, 30 pakkar

- Winston Red Box, 50 pakkar

- Winston Blue Box, 40 pakkar

- Marlboro Red Box, 20 pakkar

- Marlboro White Box, 20 pakkar

- Camel lights, 5 pakkar

- Prince Red, 4 pakkar

- Prince Albert, 6 pakkar

samtals að áætluðu verðmæti kr. 88.524,-

Telst brot þetta varða við 1. mgr. 244. gr. almennra hegningarlaga nr. 19/1940.

II. fyrir umferðarlagabrot, með því að hafa snemma morguns sunnudaginn 17. september 2005 ekið bifreiðinni YF 353 undir áhrifum áfengis (vínandamagn í blóði 1,3‰) vestur Suðurlandsveg að Landvegamótum, austur Suðurlandsveg frá Landvegamótum að Lækjarbraut 7, Rauðalæk og frá Lækjarbraut 7 austur Suðurlandsveg á Hellu og til baka frá Hellu að Lækjarbraut 7.

Telst brot þetta varða við 1. sbr. 3. mgr. 45. gr. sbr. 100. gr. umferðarlaga nr. 50/1987, sbr. 1. gr. laga nr. 48/1997 sbr. 186. gr. laga nr. 82/1998.

Þess er krafist að ákærði verði dæmdur til refsingar og til að sæta sviptingu ökuréttar samkvæmt 101. og 102. gr. umferðarlaga sbr. 25. gr. laga nr. 44/1993, 2. gr. laga nr. 23/1998 og 8. gr. laga nr. 84/2004.

Í málinu gera Sjóvá-Almennar tryggingar hf. kröfu um að ákærði verði dæmdur til að greiða félaginu kr. 40.435 ásamt vöxtum skv. 8. gr. laga nr. 38/2001 um vexti og verðtryggingu frá tjónsdegi, en síðan með dráttarvöxtum skv. 9. gr. vaxtalaga til greiðsludags.“

Ákærði mætti ekki við þingfestingu málsins þrátt fyrir löglega birt fyrirkall. Var því handtökuskipun gefin út á hendur honum og var hann færður fyrir dóminn þann 19. september sl. Játaði ákærði þá skýlaust brot sín eins og þau eru tilgreind í ákæru. Hafnaði ákærði bótakröfunni eins og kemur fram í ákæruskjali en samþykkti að greiða 15.454 krónur vegna viðgerða á húsnæðinu. Málið var því tekið til dóms samkvæmt 1. mgr. 125. gr. laga nr. 19/1991 um meðferð opinberra mála.

Um málavexti vísast til ákæruskjals. Sannað er að ákærði framdi brot þau sem greinir í ákæru og eru þau réttilega færð til refsiákvæða. Ákærði hefur með háttsemi sinni unnið sér til refsingar.

Samkvæmt sakavottorði sem liggur frammi í málinu var ákærði dæmdur til greiðslu sektar og sviptur ökurétti í einn mánuð þann 29. janúar 2004 í Héraðsdómi Suðurlands og þann 23. janúar 2006 var ákærði dæmdur til greiðslu sektar fyrir brot gegn 246. gr. almennra hegningarlaga. Brot það sem ákærði hefur verið sakfelldur fyrir nú, framdi hann áður en dómur gekk í Héraðsdómi Suðurlands þann 23. janúar 2006 og ber því að ákvarða honum refsingu með vísan til 78. gr. laga um meðferð opinberra mála þar sem um hegningarauka er að ræða. Brot þetta framdi ákærði 17. september 2005 og virðist rannsókn málsins hafa lokið í nóvember sama ár. Ákæra var ekki gefin út fyrr en 29. desember 2006. Verður ákærða ekki kennt um drátt þennan en tvö ár eru liðin frá brotinu.

Er refsing ákærða nú hæfilega ákveðin 150.000 krónur í sekt til ríkissjóðs, sem ákærða ber að greiða innan fjögurra vikna frá birtingu dóms þessa en sæta ella fangelsi í tólf daga. Auk þess skal ákærði sviptur ökuleyfi í eitt ár frá birtingu dóms að telja.

Ákærði greiði allan sakarkostnað sem er vegna alkóhólrannsóknar 25.017 krónur.

Í málinu gerir Sjóvá-Almennar tryggingar hf. kröfu um að ákærði verði dæmdur til að greiða félaginu 40.435 krónur ásamt vöxtum samkvæmt 8. gr. laga nr. 38/2001 um vexti og verðtryggingu frá tjónsdegi, en síðan með dráttarvöxtum samkvæmt 9. gr. vaxtalaga til greiðsludags. Ákærða var kynnt bótakrafan þann 16. nóvember 2005 og hafnaði hann henni þá að hluta. Ákærði hafnaði bótakröfunni að hluta fyrir dóminum en samþykkti að greiða bætur vegna viðgerða á húsnæðinu að fjárhæð 15.454 krónur. Verður ákærði því dæmdur til að greiða 15.454 krónur í skaðabætur ásamt vöxtum samkvæmt 8. gr. laga nr. 38/2001 frá 17. september 2005 til 16. desember 2005 en með dráttarvöxtum samkvæmt 1. mgr. 6. gr. sömu laga frá þeim degi til greiðsludags.

Þar sem engin frekari gögn styðja aðra liði bótakröfuna verður henni vísað frá dómi.

Á-kvk-nf G-kvk-nf héraðsdómari kveður upp dóm þennan.

D ó m s o r ð :

Ákærði, H-kk-nf Æ-kk-nf H-kk-nf, greiði 150.000 þúsund krónur í sekt til ríkissjóðs innan fjögurra vikna frá birtingu dóms þessa en sæti ella fangelsi í tólf daga.

Ákærði skal sviptur ökurétti í tólf mánuði frá birtingu dóms að telja.

Ákærði greiði sakarkostnað 25.017 krónur.

Ákærði greiði Sjóvá-Almennum hf. 15.454 krónur með vöxtum samkvæmt 8. gr. laga nr. 38/2001 frá 17. september 2005 til 16. desember 2005 en með dráttarvöxtum samkvæmt 1. mgr. 6. gr. sömu laga frá þeim degi til greiðsludags.

Á-kvk-nf G-kvk-nf.